钦定古今图书集成/明伦汇编/氏族典/第097卷 > 《廖用贤尚友录》 > 苻晖
## 钦定古今图书集成/明伦汇编/氏族典/第097卷 > 《廖用贤尚友录》 > 苻晖

按《前秦录》：“晖，坚第二子也。坚即位，封为平原公。建元
十六年，坚以诸氐种类繁滋，分十五万户，使诸宗亲
各领之，散居要镇，如古诸侯。以晖为都督豫洛荆南
兖东豫扬六州诸军事、镇东大将军、豫州牧，镇洛阳。
配氐，户三千二百。合淝之败，丁零翟斌起兵叛秦，攻
晖于洛阳。坚驿书使慕容垂将兵讨之。晖遣使让垂”，
趋使进兵。垂南结丁零，杀苻飞龙，尽坑其众，晖率洛
阳、陕城之众归长安。会慕容冲引师来攻，去长安二
百馀里，城内戒严。坚乃拜晖使持节、散骑常侍、都督
中外诸军事、车骑大将军、司隶校尉、录尚书，配兵五
万拒冲。冲屡败晖兵，坚让之，晖恚愤自杀。